Meer lande se markte weer oop vir SA beesvleis - BKB
Meer lande se markte weer oop vir SA beesvleis
Meer lande het weer hul markte vir die uitvoer van veral varkvleis en verwerkte produkte oopgestel, terwyl sommige lande ook weer plaaslike beesvleis sal invoer. Suid-Afrika se buurlande Namibië en Botswana blyk egter nog lugtig te wees.
Handel in veilige kommoditeite geniet tans voorrang. Die departement het reeds die remediëring van veterinêre gesondheidsertifikate vir beesvleis na Bahrein, Egipte, Jordanië, Koeweit, Lesotho, Mosambiek, Katar, Swaziland en die Verenigde Arabiese Emirate suksesvol onderhandel. Varkvleis uit bek-en-klouseervrye gebiede kan ook weer na Lesotho, Msoambiek, Namibië (gedeeltelik), die Seychelles en Swaziland uitgevoer word.
Mnr. Senzeni Zokwana, minister van landbou, bosbou en visserye, het met mnr. Lin Songtian, Chinese ambassadeur in Suid-Afrika, vergader om handel tussen die twee lande te bespreek. Albei partye het saamgestem dat strenger maatreëls nodig gaan wees om waarborge vir toekomstige handel te kan bied. China het onder meer in Februarie die invoer van Suid-Afrikaanse wol verbied.